El crític cinematogràfic Luis Tormo ofereix esta vesprada una xarrada sobre la relació entre el món audiovisual i el turisme
24 de gener 2022

![](/media/pgjl5n54/c1_mini_m1_ponenciacvplatodecine.jpg?width=850&height=566.9886363636364)L'Associació Cultural Nautilus, en col·laboració amb el Departament de Cultura de l'Ajuntament de Sagunt, organitzen este dilluns, 24 de gener, la ponència _Turisme cinematogràfic. La Comunitat Valenciana, plató de cinema_, a càrrec de Luis Tormo Pérez, crític de cinema i tècnic de Turisme Comunitat Valenciana.

La xarrada se celebrarà a la Casa Municipal de Cultura del Port de Sagunt (carrer Progrés, 9) a partir de les 18.30 hores i l'entrada serà gratuïta.

Esta ponència s'emmarca dins la iniciativa _Els dilluns del Nautilus_ així com de la programació impulsada per la Regidoria de Cultura de l'Ajuntament de Sagunt i versarà sobre una matèria relacionada de manera transversal amb el cinema: el turisme cinematogràfic, entés este com el resultat de que el cinema o una sèrie siguen un dels elements que motiva a turistes a visitar una determinada destinació, una proposta d'allò més interessant, atés que, a més a més, en els últims temps el municipi de Sagunt s'ha vist també transformat en plató de cinema en diverses ocasions.

A la mateixa assistirà també la Delegació de Turisme de l'Ajuntament de Sagunt, ja que gestiona la Sagunto Film Office, un projecte comarcal integrat en Film València i Spain Film Commission. Des de la seua creació en 2017, ha gestionat la gravació de nombrosos programes de televisió nacionals i internacionals, vídeos musicals, anuncis, sèries de televisió, curtmetratges i pel·lícules en diferents indrets del municipi.

Luis Tormo Pérez és crític de cinema de la revista cinèfila _Encadenados_ i, apart, és també tècnic en l'empresa pública Turisme Comunitat Valenciana, entre les funcions de la qual es compta el desenvolupament del turisme cinematogràfic.

D'altra banda, entre els rodatges gestionats per la Sagunto Film Office i que s'han desenvolupat en el terme municipal de Sagunt destaquen la sèrie d'Antena 3 _Perdida_; la pel·lícula _El Lodo_, protagonitzada per Raúl Arévalo i Paz Vega; la pel·lícula _Vasil_, protagonitzada per Karra Elejalde; o la superproducció de Bollywood rodada en el centre històric de Sagunt _Srkaru Vaari Paata_.

A través de la web [**www.saguntofilmoffice.com**](http://www.saguntofilmoffice.com) es mostren localitzacions, formularis, notícies sobre els rodatges a la ciutat i llistats d'empreses i associacions locals.

Durant el transcurs de la ponència es contemplaran per part de l'organització totes les mesures estipulades per les autoritats sanitàries per a la prevenció de contagis enfront de la COVID-19. Estes precaucions seran, així mateix, d'obligatori respecte i compliment per al públic assistent.

![](/media/djzdsoho/c2_ponenciacvplatodecine.jpg?width=635.5681818181819&height=850)

*   [](http://www.facebook.com/sharer.php?u=https://aytosagunto.es/va/actualitat/ponencia-luis-tormo-turisme-cinematografic-cv-plato-de-cinema-2022-01-24/ "Facebook")
*   [](http://twitter.com/share?url=https://aytosagunto.es/va/actualitat/ponencia-luis-tormo-turisme-cinematografic-cv-plato-de-cinema-2022-01-24/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/ponencia-luis-tormo-turisme-cinematografic-cv-plato-de-cinema-2022-01-24/ "Linked In")
*   [](mailto:?body=https://aytosagunto.es/va/actualitat/ponencia-luis-tormo-turisme-cinematografic-cv-plato-de-cinema-2022-01-24/)